**Mai știi tu vara-aceea în care ne iubeam?**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mai știi tu vara-aceea în care ne iubeam

Și ceru-și presărase azurul în priviri?

Ne mângâia tăcerea și orice gând aveam

Plutea ca o petală în zbor de heruvimi.

Mă legănai în lanul privirilor duioase,

Halucinant de tandre, atingeri și mister,

În tresăriri de clipă, tristețea-și lepădase

Haina de lacrimi roasă când s-a-nălțat la cer.

Ne cununase vara semnând pe o hârtie

Poemul de iubire din sufletul vrăjit.

Inelul de logodnă?...un vers de poezie

Înfășurat pe deget, ca dorul înfrunzit.

Deasupra noastră luna își picura argintul

Și surâdea în taină, voios, un clopoțel,

Iar noaptea-nfiorată semnase legământul

Cu o steluță mică, drept piatră la inel.

Dar zările viclene pândeau cu ochii tulburi,

Ascunse-n jungla crudă a răului uman

Și încolțiră șoapte, și îndoieli, și gânduri

Aduse de furtuna unui destin dușman.

Azurul din privire e azi doar amintire,

În inimă pustiul a-nfrânt orice avânt,

Lăstarii de iubire sunt morți în cimitire

Și moartea-și cere dreptul la ultimul cuvânt.

Dar undeva o lira își cântă dorul verde

Ca un Orfeu din vremuri, rătăcitor prin veac,

Prin lujerii speranței uitarea-ncet se pierde,

Un corb își frânge zborul în flori de liliac.

În șopot curge ziua, iar noaptea se răsfață

Prin câmpul plin de stele-n oglinda de la geam,

Și te întreb, iubite, cu glas de dimineață:

Mai știi tu vara-aceea în care ne iubeam?

4.08.2016